OpenLLM-France/wikimedia huggingface dataset:
# Ploumagoar

Ploumagoar (en bretó Plouvagor) és un municipi francès, situat a la regió de Bretanya, al departament de Costes del Nord. L'any 1999 tenia 4.399 habitants. L'11 de febrer de 2008 el consell municipal va aprovar la carta Ya d'ar brezhoneg.

## Demografia

Evolució demogràfica :
| 1962 | 1968 | 1975 | 1982 | 1990 | 1999 |
| 2.604 | 3.092 | 3.940 | 4.563 | 4.567 | 4.399 |
| Des de 1962: població sense dobles comptes ||||||

## Administració

Llista d'alcaldes :
| Període | Identitat | Partit |
| 2001- | Yves Lollieric | |
# Guillermo González del Río García

Guillermo González del Río García, també conegut com a Campanal I, (Avilés, 9 de febrer de 1912 - Sevilla, 22 de gener de 1984), fou un futbolista asturià dels anys 1930 i 1940 i posteriorment entrenador de futbol. Va ser internacional amb la selecció espanyola.

## Trajectòria

Començà la seva carrera a l'Sporting de Gijón, club amb el qual disputà la primera edició de la Segona Divisió l'any 1929. Aquest mateix any, amb tot just 17 anys fou fitxat pel Sevilla FC, que aquells anys lluitava per ascendir a Primera.
La temporada 1933-34 assolí l'ascens a primera divisió, en proclamar-se campió de segona. En el partit final el Sevilla vencé l'Athletic de Madrid amb un gol de Campanal. En 17 partits jugats, el davanter asturià marcà 28 gols. A més, la seva bona campanya fou recompensada amb la convocatòria amb la selecció espanyola per disputar la Copa del Món de Futbol de 1934.
Fou el començament d'una brillant etapa del conjunt andalús en la qual guanyà diversos campionats andalusos, dues Copes d'Espanya, la primera la temporada 1934-35 en derrotar el CE Sabadell per 3-0 amb dos gols de Campanal i la segona el 1939 amb tres gols de Campanal en la victòria per 6 a 2 enfront del Racing de Ferrol, i una lliga espanyola, la temporada 1945-46, malgrat en aquest darrer títol Campanal ja va tenir un paper testimonial.
És considerat un dels millors davanters centres de la història del Sevilla FC, formant part d'una línia d'atac que fou coneguda amb el sobrenom de davantera stuka. És el màxim golejador de la història del Sevilla amb 214 gols.
Amb la selecció espanyola debutà en el partit de desempat de quarts de final del Mundial de 1934 enfront Itàlia disputat el dia 1 de juny de 1934, i que acabà amb victòria italiana. Disputà dos nous partits l'any 1941, en els quals marcà dos gols enfront Portugal. També visqué una curta etapa d'entrenador dirigint el CD Málaga, CD Alcalá de Guadaíra, Coria CF, i en diverses etapes el Sevilla FC.
El seu nebot Marcelino Vaquero també fou futbolista al Sevilla, essent conegut com a Campanal II.

## Palmarès
### Sevilla FC

* Lliga espanyola:
** 1946
* Copa espanyola:
** 1935, 1939
* Campionat d'Andalusia de futbol:
** 1930, 1931, 1936, 1939, 1940
* Segona Divisió espanyola:
** 1934

## Referències

* ↑ «Guillermo González del Río, 'Campanal I', futbolista» (en castellà). ELPAÍS.com.
* ↑ «El traspaso de Campanal al Sevilla todavía no es un hecho». El Mundo Deportivo. [Consulta: 21 juliol 2009].
* ↑ «Sevilla Fútbol Club S.A.D». Arxivat de l'original el 2009-12-14. [Consulta: 7 novembre 2011].
* ↑ «Kanouté, el 'killer' del Sevilla - Marca.com».
* ↑ «Campanal I: El mejor delantero centro de la historia del Sevilla». Arxivat de l'original el 2009-05-29. [Consulta: 7 novembre 2011].
* ↑ «Kanouté igualó el registro de Baby Acosta: 85 goles - Deportes_Futbol - Deportes - abcdesevilla.es».

## Enllaços externs

* Perfil a la selecció espanyola Arxivat 2010-01-02 a Wayback Machine.
* Entrevista a El Mundo Deportivo (20/04/1968)
# Terratrèmol de Concepción de 1570

El terratrèmol de Concepción de 1570 es va produir a les 9.00h del 8 de febrer de 1570. Va ser el primer terratrèmol que van experimentar els conqueridors espanyols en territori xilè.
El fort terratrèmol destruí Concepción, Xile. Va ser acompanyat per un tsunami, i es van sentir rèpliques durant mesos. D'acord amb NOAA, almenys es van perdre 2.000 vides i totes les cases van ser destruïdes. A causa d'un retard entre el terratrèmol i el tsunami, gran part de la població va poder escapar a un terreny més alt.
La magnitud del terratrèmol va ser de 8,3 M$_s$, i l'epicentre es va situar a 36° 48′ S, 73° 00′ O﻿ / ﻿36.800°S,73.000°O﻿ / -36.800; -73.000.

## Informes del sisme i el posterior tsunami

El sisme va sobrevenir al voltant de les 9 del matí de dimecres de Cendra, el 8 de febrer de 1570. A aquesta hora l'escassa població es trobaven en missa. Quan va ocórrer el sisme, la terra es va esquerdar de gran manera.
Després va venir un sisme submarí que es va endinsar a la ciutat, amb altures de fins a quatre metres. La població va escapar als turons propers. Allà es van establir per cert temps, juntament amb les provisions necessàries per evitar l'atac dels indígenes. La mar va destruir completament la ciutat, deixant alguns vaixells a terra ferma.
Els indígenes, en veure que els espanyols havien perdut les seves llars, van amenaçar amb destruir tota la ciutat, però veient els habitants amb possibilitat de defensar-se, van decidir no prendre cap acció.
També va influir en aquesta decisió que el llicenciat Torres de Vera, en aquest moment líder de l'exèrcit que defensava Concepción, no es trobava amb els seus dirigits a la ciutat. Per això, i després de la catàstrofe, els militars van tornar a Concepción i van construir un fort per protegir els habitants. Cap registre assenyala que hagin ocorregut defuncions durant aquest sisme, però sí hi va haver gran destrucció. L'actual capital de país, Santiago de Xile, també va patir danys. Alguns rius van ser bloquejats per esllavissades de terra, formant llacs.
Cinc mesos després, les rèpliques van continuar, i el 8 de juliol de 1570, es va realitzar un cabildo obert a la ciutat, que va decidir que, a més del dimecres de cendra, també dijous seria festiu a la ciutat.

## Referències

* ↑ Palacios, Alfredo. «Presentación». A: Fuentes para la historia sísmica de Chile (1570-1906). Santiago de Xile: Ediciones de la Dirección de Bibliotecas, Archivos y Museos, 2016, p. 10. ISBN 978-956-244-374-6.
* ↑ Soloviev, S. L. A catalogue of tsunamis on the eastern shore of the Pacific Ocean (en anglès). Moscou: Acadèmia de Ciències de l'URSS / Editorial Naúka, 1975, p. 204.
# Joan Puig Alguer

Joan Puig Alguer (Reus 6 d'octubre de 1852 - 10 de maig de 1926) va ser un funcionari i periodista català.
Llicenciat en Dret, treballava a la secretaria de l'Ajuntament de Reus i va ser auxiliar del jurisconsult Bernat Torroja quan aquest va ser nomenat arxiver i cronista de la ciutat. Gran coneixedor dels fons de l'arxiu municipal, va anotar i indexar molta documentació i va ordenar els documents dispersos d'aquella institució. Va publicar a la premsa local articles sobre la història de Reus, i també sobre Andorra i la Seu d'Urgell, llocs on anava a estiuejar. L'historiador de la cultura reusenca Joaquim Santasusagna diu que en una ocasió va fer testament a Andorra per poder-se expressar en català. Va ser un dels 124 signants del manifest de constitució de l'Associació Catalanista de Reus, i va col·laborar activament amb aquella entitat. Redactor a La Veu del Camp, es va passar, amb una majoria de periodistes d'aquella publicació, a la redacció de Lo Somatent quan aquest diari va recollir les aspiracions dels catalanistes reusencs. Va ser un dels seus directors durant la primera època de Lo Somatent, i en confeccionava els editorials i hi publicava articles polítics. Interessat per tot el que feia referència a la seva ciutat, va trobar restes de terrissa romana, teules i àmfores al Mas del Coll, vora el Mas de les Ànimes, a Reus, una de les primeres descobertes arqueològiques a la ciutat, que documentà i cedí al Museu Municipal.

## Referències

* 1 2 Olesti Trilles, Josep. Diccionari biogràfic de reusencs. Reus: l'Ajuntament, 1992, p. 537.
* ↑ Santasusagna, Joaquim. Reus i els reusencs en el renaixement de Catalunya fins al 1900. Reus: Associació d'Estudis Reusencs, 1982, p. 274.
# Wagonmaster

Wagonmaster (títol original en anglès: Wagon Master) és una pel·lícula estatunidenca dirigida per John Ford, estrenada el 1950. Ha estat doblada al català.

## Argument

En els anys 1870, Travis i Sandy dos joves tractants de cavalls accepten conduir una comitiva de mormons cap a la vall de San Juan a Utah. Cap a aquesta "Terra promesa" desitgen anar amb els seus béns i les seves aspiracions per tal de fundar-hi una nova colònia. La caravana emprèn un difícil viatge por paratges desèrtics. En el transcurs de la seva odissea, hauran d'enfrontar-se a moltes peripècies i acollir - al si de la seva comunitat bastant estricta- un trio d'artistes ambulants que van camí de Califòrnia: es tracta d'una parella madura i la jove Denver, de qui Travis no trigarà a enamorar-se. Però la seva trobada amb els Clegg, criminals que persegueix la justicia, ho complicarà tot.

## Repartiment

* Ward Bond: Elder Wiggs
* Ben Johnson: Travis Blue
* Joanne Dru: Denver
* Harry Carey Jr.: Sandy
* Charles Kemper: Oncle Shiloh Clegg
* Alan Mowbray: Dr. A. Locksley Hall
* Jane Darwell:Sor Ledeyard
* Ruth Clifford: Fleuretty Phyffe
* Russell Simpson: Adam Perkins
* Kathleen O'Malley: Prudence Perkins
* Chuck Hayward: Jackson
* James Arness: Floyd Clegg
* Francis Ford: Mr. Peachtree
* Fred Libby: Reese Clegg
* Jim Thorpe: Navajo
* Mickey Simpson: Jesse Clegg
* Cliff Lyons: Xèrif de Crystal City
* Hank Worden: Luke Clegg
* Don Summers: Sam Jenkins
* Movita: Jove india Navajo

## Al voltant de la pel·lícula

* Rodatge del 14 de novembre a mitjans de desembre de 1949.
* Cost de producció: 848 853 dòlars.
* Recaptació:: 1.000.000 dòlars.
* John Ford ha declarat: « Wagon Master » és, amb The Fugitive i The Sun Shines Bright, l'obra que és més a prop del que he volgut fer. »
* La història de la pel·lícula ha estat escrita pel mateix Ford i el guió per Frank S. Nugent i el seu fill Patrick Ford. La seva filla, Barbara, és muntadora de la pel·lícula, i Francis Ford (germà de John Ford) hi interpreta un segon paper.
* Wagonmaster és l'origen de la sèrie Wagon Train en la qual Ward Bond és el protagonista.

## Referències

* ↑ esadir.cat. Wagonmaster. esadir.cat.
* ↑ «Wagon Master». The New York Times.

## Enllaços externs

* Crítica del film a DVDclassik.
# Platja dels Penyals

La platja dels Penyals és una platja semiurbana del municipi de Mont-roig del Camp (Baix Camp), situada a l'extrem nord del nucli urbà de Miami Platja. Està formada per petites cales envoltades de penya-segats, anomenats el Penyals. Limita al nord-est amb la platja de l'Estany Salat i al sud-oest amb la cala dels Vienesos. Orientada a l'est-sud-est, té una longitud de 584 metres i una amplada mitjana de 23 metres, formada per sorra mitjana i fina. Disposa de servei de vigilància i socorrisme, dutxes i lavabos.
L'Agència Catalana de l'Aigua efectua un control setmanal de la qualitat de l'aigua, durant la temporada de bany, amb el resultat d'excel·lent. Fins a l'any 2021 va estar guardonada amb la Bandera Blava, que reconeix internacionalment la qualitat de l'aigua i serveis.

## Referències

* 1 2 «Cala Vienesos-Platja dels Espenyals». Agència Catalana de l'Aigua.
* ↑ «Mapa topogràfic de Catalunya». Institut Cartogràfic i Geològic de Catalunya.
* ↑ «Platges i dunes de Catalunya». Laboratori d'Anàlisi i Gestió del Paisatge, Universitat de Girona.
* ↑ «Platja dels Penyals». Diputació de Tarragona.
* ↑ «97 platges i 22 ports esportius, guardonats amb la Bandera Blava 2021 a Catalunya». Ports de la Generalitat. Generalitat de Catalunya, 11-05-2021.
# Guillermo Gorostiza Paredes

Guillermo Gorostiza Paredes (Santurtzi, 15 de febrer de 1909 - Bilbao, 23 d'agost de 1966) fou un futbolista basc, que jugava com a davanter i era conegut com a La Bala Roja. Va ser internacional amb la selecció espanyola. També va fer d'entrenador de futbol.

## Trajectòria esportiva

Va debutar en la Primera divisió amb l'Arenas de Getxo, encara que els clubs on més va destacar van ser l'Athletic Club de Bilbao i el València CF. Amb l'equip valencià va formar part de la davantera elèctrica. En total va jugar 256 partits en Primera, marcant 178 gols (11é màxim golejador de la història de la lliga). Va morir arruinat, en un asil, el 1966 amb 57 anys.

### Selecció espanyola

Va ser internacional amb la selecció espanyola en 19 ocasions. Va debutar el 14 de juny de 1930 en el partit Txecoslovàquia 2 - 0 Espanya. Va marcar 2 gols amb la selecció. Va participar en la Copa del Món d'Itàlia 1934.

## Clubs

* Arenas de Getxo - 1927-1928
* Racing de Ferrol - 1928-1929
* Athletic Club de Bilbao - 1929-1940 - Primera divisió – 140 partits i 106 gols
* València CF - 1940-1946 - Primera divisió – 116 partits i 72 gols
* Barakaldo - 1946-1948 - Segona divisió
* Logroñés - 1948-1949 - Tercera divisió

## Palmarès

* 6 Lligues:
** 4 amb l'Athletic (1929/1930, 1930/1931, 1933/1934 i 1935/1936)
** 2 amb el València CF (1941/1942 i 1943/1944)
* 5 Copes del Rei:
** 4 amb l'Athletic (1930, 1931, 1932 i 1933)
** 1 amb el València CF (1941)

### Distincions Individuals

* 2 Trofeus Pichichi amb l'Athletic (1929/1930 i 1931/1932)

## Enllaços externs

* Gorostiza en www.lfp.es
* Fitxa de Gorostiza com a jugador de la selecció Arxivat 2004-12-13 a Wayback Machine.
# The Past and Now

The Past and Now és un àlbum recopilatori de la banda finlandesa de power metal Stratovarius. Va ser editat el 24 de juliol de 1997 per la discogràfica Victor i distribuït al mercat japonès.
La cançó "Fire Dance Suite" va ser originalment composta per Timo Tolkki el 1986 com una de les noves cançons de Stratovarius, malgrat que finalment va ser inclosa en el seu àlbum en solitari de 1994 Classical Variations and Themes.

## Crèdits

* Timo Kotipelto - Veu principal (pistes 7-12)
* Timo Tolkki - Guitarres (pistes 1-12) Veu principal (pistes 1-6), baix elèctric (pistes 1,3)
* Jari Kainulainen - Baix elèctric (pistes 4-12)
* Jyrki Lentonen - Baix elèctric (pista 2)
* Jens Johansson - Teclats (pistes 9-12)
* Antti Ikonen - Teclats (pistes 1-8)
* Jörg Michael - Bateria (pistes 9-12)
* Tuomo Lassila - Bateria (pistes 1-8)

## Referències

* ↑ «Stratovarius - The Past and Now - Encyclopaedia Metallum: The Metal Archives». [Consulta: 31 octubre 2020].
* ↑ http://old.stratovarius.com/index2.php?section=history
# Wagon Mound

Wagon Mound és una població dels Estats Units a l'estat de Nou Mèxic. Segons el cens del 2000 tenia 369 habitants.

## Demografia

Segons el cens del 2000, Wagon Mound tenia 369 habitants, 172 habitatges, i 99 famílies. La densitat de població era de 141,1 habitants per km².
Dels 172 habitatges en un 26,7% hi vivien nens de menys de 18 anys, en un 36% hi vivien parelles casades, en un 18% dones solteres, i en un 42,4% no eren unitats familiars. En el 36% dels habitatges hi vivien persones soles el 18% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,15 i el nombre mitjà de persones que vivien en cada família era de 2,81.
Per edats la població es repartia de la següent manera: un 23,3% tenia menys de 18 anys, un 6,5% entre 18 i 24, un 22,5% entre 25 i 44, un 24,4% de 45 a 60 i un 23,3% 65 anys o més.
L'edat mediana era de 43 anys. Per cada 100 dones de 18 o més anys hi havia 92,5 homes.
La renda mediana per habitatge era de 17.273 $ i la renda mediana per família de 21.667 $. Els homes tenien una renda mediana de 20.357 $ mentre que les dones 16.964 $. La renda per capita de la població era de 10.459 $. Aproximadament el 23,8% de les famílies i el 22,8% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Wagon Mound». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 9 agost 2010].
* ↑ «Geographic Comparison Table- Wagon Mound». American Fact Finder. Oficina del Cens dels Estats Units, 12-01-2010.
# Liam Holohan

Liam Holohan (Leeds, 22 de febrer de 1988) és un ciclista anglès, professional des del 2009.

## Palmarès

* 2014
** Vencedor d'una etapa a l'An Post Rás

## Referències

* Resultats a sitiodeciclismo.net
* Resultats a cyclebase.nl
* Resultats a museociclismo.it
* Resultats a procyclingstats.com
# Gran Sinagoga de Tbilisi

La Gran Sinagoga de Tbilisi (en hebreu: בית הכנסת הגדול של טביליסי) és una sinagoga situada al número 45-47 del carrer Leselidze a Tbilisi, capital de la República de Geòrgia. L'edifici, també conegut com la sinagoga georgiana, va ser construït des de 1895 fins a 1903 per jueus georgians que van emigrar a la ciutat a finals del segle xix. També hi ha una sinagoga a la vila que fou construïda per jueus provinents de la ciutat de Tskhinval, i que està ubicada al número 13 del carrer Kozhevennyi Tupik. També hi ha una escola de dia jueva a Tbilisi.

## Referències

* ↑ www.bh.org.il
* ↑ www.chabad.ge
# Platja dels Patins a Vela

La platja dels Patins a Vela, o platja dels Patins de Vela, és una platja urbana del municipi de Badalona (Barcelonès). Limita al nord-est amb la platja dels Pescadors, a l'alçada del carrer del Mar, i al sud-oest amb la platja de l'Estació, a l'alçada de l'avinguda de Martí Pujol. Té una longitud de 120 m i una amplada de 55 m, de sorra gruixuda. És la més coneguda de la ciutat de Badalona i rep aquest nom perquè hi ha el Club Natació Badalona, l'espai on es concentren els amants de la vela. L'edifici confrontant era la llotja dels pescadors, que el 2011 es va traslladar al port de Badalona, i l'any següent el CN Badalona va guanyar la concessió per a allotjar-hi l'escola de vela. També hi ha la piscina municipal coberta, inaugurada a finals de 1971, i que des del 2012 s'anomena 'Mireia Belmonte', en honor de la nedadora olímpica badalonina.
Des del 2022 s'hi instal·la cada estiu una zona per a gossos, d'uns 900 m², delimitada amb tanques.

## Referències

* ↑ «Platja dels Patins a Vela». Ajuntament de Badalona. Arxivat de l'original el 2013-12-14. [Consulta: 12 octubre 2023].
* ↑ «Platges de Badalona». Àrea Metropolitana de Barcelona.
* ↑ «Platja dels Patins a Vela». Catalunya.com.
* ↑ «Primera subhasta de peix a la llotja de Badalona». Generalitat de Catalunya, 19-01-2011.
* ↑ «La vieja lonja de pescadores de Badalona se convertirá en una escuela de vela». La Vanguardia, 04-08-2012.
* ↑ Albadalejo i Blanco, Jordi «Esport i Tradició: Cinquanta edicions de la Travessia de Badalona». Carrer dels Arbres, 2000, pàg. 47-54.
* ↑ «Badalona proposa batejar la piscina municipal amb el nom de la medallista olímpica Mireia Belmonte». Corporació Catalana de Mitjans Audiovisuals, 07-08-2012.
* ↑ «Es comença a instal·lar la platja de gossos de Badalona». Diari de Badalona, 30-06-2023.
# Johannes Nicolaus Brønsted

Johannes Nicolaus Brønsted, nascut a Varde el 22 de febrer de 1879 i traspassat a Copenhaguen el 17 de desembre de 1947, va ser un químic i físic danès conegut per la teoria àcid-base de Brønsted i Lowry.

## Biografia

Va rebre el grau en enginyeria química en 1899 i el doctorat en física l'any 1908 per la universitat de Copenhaguen. Immediatament va ser nomenat professor de química inorgànica i física a Copenhaguen. Durant la Segona Guerra Mundial es va oposar als nazis, i posteriorment va ser elegit al parlament danès el 1947, però no va poder prendre possessió com a diputat degut a la seva malaltia. Va morir poc després de l'elecció.

## Obra

Era conegut com una autoritat en la teoria de la catàlisi per àcids i bases. L'equació de la catàlisi de Brønsted duu el seu nom en honor d'ell. El 1906 va publicar el seu primer treball sobre l'afinitat de l'electró.
El 1923 va introduir la teoria protònica de les reaccions àcid-base, simultàniament amb el químic anglès Thomas Martin Lowry. Segons Brønsted els àcids són substàncies que en dissolució aquosa poden cedir protons (H$^+$) i les bases són substàncies que en dissolució aquosa poden acceptar-los. La teoria de Brønsted i Lowry supera a la teoria d'Arrhenius perquè permet ampliar el nombre de substàncies que tenen propietats bàsiques, limitades per la teoria d'Arrhenius només als hidròxids.
També va treballar en col·laboració amb el suec Hevesy en la separació dels isòtops del mercuri.

### Obres

* Brønsted, J.N. «Some Remarks on the Concept of Acids and Bases» (en anglès, traducció de l'original en francès). Recueil des Travaux Chimiques des Pays-Bas [Països Baixos], 42, 1923, pàg. 718-728.

## Referències

* «Johannes Nicolaus Brønsted» (en anglès). Famous Scientists. Institute of Chemistry. Hebrew University of Jerusalem, 17-02-2003. Arxivat de l'original el 2001-11-22. [Consulta: 10 febrer 2009].
# West Lothian

West Lothian (en gaèlic escocès: Lodainn an Iar) és un dels 32 consells unitaris (en anglès: council area) en què està dividida administrativament Escòcia. Limita amb els consells unitaris d'Edimburg, Falkirk, North Lanarkshire, Scottish Borders i South Lanarkshire. La capital administrativa és Livingston.

## Història

West Lothian, anomenat Linlithgowshire fins al 1921, va ser un dels antics comtats en què estava dividida Escòcia fins al 1975. En aquest any va ser creada la regió de Lothian i dividida en districtes, un dels quals va ser West Lothian que mantenia l'antic territori del comtat excepte la ciutat de Bo'ness que va passar al districte de Falkirk i la ciutat de South Queensferry i l'àrea de Kirkliston que van passar al districte d'Edimburg i se li afegia l'àrea de Calder que abans formava part del comtat de Midlothian. El 1996 va ser abolida la divisió administrativa anterior i West Lothian es va convertir en un dels nous consells unitaris.

## Enllaços externs

* West Lothian Council. Web oficial del Consell de West Lothian.
# Liceu Aline Mayrisch

El Liceu Aline Mayrisch (en luxemburguès: Lycée Aline-Mayrisch) és una escola secundària a la ciutat de Luxemburg. Es troba al barri de Hollerich, al sud-oest de la ciutat al campus Geesseknäppchen junt amb diverses altres institucions educatives.
L'escola va ser fundada el 2001. Porta el nom d'Aline Mayrisch: una famosa activista per l'alliberament de la dona, filantropa d'alta societat i presidenta de la Creu Roja luxemburguesa, així com esposa de l'industrial Émile Mayrisch.

## Referències

* ↑ «Stadtentwicklungsplan Hollerich» (en alemany). Ville de Luxembourg. [Consulta: 23 agost 2015].

## Enllaços externs

* Liceu Aline Mayrisch - Lloc web oficial
# Platja dels Pescadors (Cadaqués)

La platja dels Pescadors, o platja Gran de Culip, és una platja natural del municipi de Cadaqués (Alt Empordà) situada a la Cala Culip, al Parc Natural del Cap de Creus. Orientada a l'est, té una longitud de 18 m i una amplada de 17 m, formada per grava i còdols. S'hi practica el nudisme. S'hi accedeix per un corriol que baixa des de prop del final de la carretera que arriba al Cap de Creus, seguint el rec de Culip.
A la platja hi ha la Barraca de Culip, una antiga casa de pescadors, inclosa en l'Inventari del Patrimoni Arquitectònic de Catalunya. El 1930 Luis Buñuel va filmar la pel·lícula L'Age d'or dins d'aquesta barraca i al proper Pla de Tudela.

## Referències

* ↑ «Mapa Topogràfic de Catalunya». Institut Cartogràfic i Geològic de Catalunya.
* 1 2 Crestas, Pako. Les platges de la Costa Brava. De Cadaqués al Port de la Selva. Valls: Cossetània, maig 2016, p. 88-89. ISBN 978-84-9034-407-1.
* ↑ «Platges i dunes de Catalunya». Laboratori d'Anàlisi i Gestió del Paisatge, Universitat de Girona.
* ↑ «Cala Culip». Visita Costa Brava.
* ↑ «Barraca de Culip». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya.
* ↑ «El paisatge dalinià del Paratge de Tudela». El Temps de les Arts, 18-08-2021.